जम्मू-कश्मीर को लेकर सेना प्रमुख बिपिन रावत का बड़ा बयान, कहा- कुछ लोग माहौल बिगाड़ने के लिए पर्दे के पीछे से...  
सेना प्रमुख ने कहा- हम हर हालात से निपटने को तैयार हैं
जम्मू-कश्मीर को लेकर सेना प्रमुख ने दिया बयान 
अनुच्छेद 370 हटाए जाने के बाद सामान्य हो रहे हैं हालात - सेना प्रमुख
जम्मू-कश्मीर से अनुच्छेद 370 हटाए जाने के बाद सेना प्रमुख बिपिन रावत ने एक बड़ा बयान दिया है. उन्होंने कहा कि कुछ लोग हैं जो जम्मू-कश्मीर में माहौल बिगाड़ने के लिए पर्दे के पीछे से काम कर रहे हैं. रावत ने कहा कि हमारे पास इंटेलिजेंस इनपुट है कि अनुच्छेद 370 हटाए जाने के बाद बड़ी संख्या में आतंकवादी घुसपैठ करने की तैयारी में है. इसे लेकर हमनें अपनी सेना को पहले ही अलर्ट किया हुआ है. हम किसी भी स्थिति से निपटने में सक्षम हैं. सेना प्रमुख ने कहा कि समय के साथ-साथ घाटी में चीजें समान्य हो रही हैं. लेकिन कुछ लोग हैं जो ऐसा नहीं चाहते हैं. और इसलिए वह हर संभव कोशिश कर रहे हैं कि माहौल को बिगाड़ा जाए.  
इससे पहले कल रात क़रीब 11 बजे पाकिस्तान सेना ने जम्मू-कश्मीर के तंगधार में बिना उकसावे के एलओसी पर गोलाबारी शुरू कर दी थी. पाकिस्तान की तरफ से किए गए इस गोलीबारी में सेना के दो जवान शहीद हो गए और एक स्थानीय नागरिक की भी जान चली गई. हमले में तीन स्थानीय नागरिक घायल भी हो गए. इसके जवाब में भारतीय सेना ने यह कार्रवाई की थी. इस बारे में रक्षा मंत्री राजनाथ सिंह को सेना प्रमुख जनरल बिपिन रावत ने जानकारी दी.
बता दें कि जम्मू कश्मीर से अनुच्छेद 370 (Article 370) हटाए जाने के बाद से पाकिस्तान बौखलाया हुआ है. पाकिस्तान सीमा पार से न केवल आतंकियों को कश्मीर का माहौल ख़राब करने के लिए उकसा रहा है, बल्कि उसके कई लॉन्च पैड्स पर आतंकी भारत में घुसपैठ करने की फ़िराक़ में भी बैठे हैं. बता दें कि सेना ने पाकिस्तान के उन सभी पोस्ट को भी तबाह किया जो लॉन्च पैड को सुरक्षा दे रहे थे. साथ ही पाकिस्तान के गोला बारूद को भी तबाह किया गया. सेना ने पीओके में ज़ुरा, अथमुक़म और कुण्डलशाही में मौजूद लॉन्च पैड्स को निशाना बनाया.